Konstantīns Rērihs
Konstantīns Rērihs (krievu: Константин Фёдорович Рерих, dzimis 1837. gada 1. jūlijā kā Konstantīns Kristofs Traugots Glauberts Šūšels vācu: Constantin Cristoph Traugott Glaubert Schuschel, miris 1900. gada 26. jūlijā) bija Latvijā dzimis vācbaltiešu izcelsmes Sanktpēterburgas tiesas notārs. Nikolaja Rēriha tēvs. Dzimis ārlaulībā Paplakas muižā istabenei Šarlotei Šūšelai un muižas pārvaldniekam Frīdriham Rēriham. Ir versija, ka Rēriha īstais tēvs bija muižas īpašnieks barons fon der Rops, jo dzīves laikā viņš visādi atbalstīja Konstantīnu. Ar barona atbalstu mācījās tehniskajā skolā Sanktpēterburgā. No 1858. līdz 1867. gadam strādāja par dzelzceļa ierēdni. 1860. gadā apprecējās ar Ostrovas tirgoņa meitu Mariju Kalašņikovu. 1863. gadā, samaksājis Aizputē nodevu, maina kārtu (сословие), kļūdams par "tirgotāju". 1867. gadā Sanktpēterburgā kļuva par notāru, par ko nostrādāja līdz 1898. gadam. Darbojās vairākās biedrībās. Rēriha mājās ciemojās daudzi tālaika sabiedrībā pazīstami intelektuāļi.